ໃນວັນທີ 5 ມິຖຸນາ 2018, ຄະນະກຳມະການຮ່ວມມື ລາວ-ຫວຽດນາມ ແລະ ຫວຽດນາມ-ລາວ ໄດ້ຈັດກອງປະຊຸມ ສະຫລຸບຕີລາຄາຜົນການ ລົງຕິດຕາມ, ກວດກາ ແລະ ຊຸກຍູ້ການຈັດຕັ້ງປະຕິບັດ ບັນດາໂຄງການຮ່ວມມື-ລົງທຶນ ຂອງຄະນະກວດກາປະສົມຂອງສອງປະເທດຢູ່ ສປປ ລາວ. ພາຍໃຕ້ການເປັນປະທານຮ່ວມ ຂອງ ທ່ານ ຄໍາເຜີຍ ແກ້ວກິນນາລີ ຮອງປະທານຜູ້ປະຈຳການ ຄະນະກຳມະການຮ່ວມມື ລາວ-ຫວຽດນາມ ແລະ ທ່ານ ຫງວຽນ ເຖ ເຟືອງ ຮອງລັດຖະມົນຕີ ກະຊວງແຜນການ ແລະ ການລົງທຶນ, ຮອງປະທານຄະນະກຳມະການຮ່ວມມື ຫວຽດ ນາມ-ລາວ ໂດຍມີພະນັກງານທັງສອງຝ່າຍ ເຂົ້າຮ່ວມ.
ກອງປະຊຸມກ່ຽວກັບການລົງຕິດຕາມ, ກວດກາ ແລະ ຊຸກຍູ້ການຈັດຕັ້ງປະຕິບັດບັນດາໂຄງການຮ່ວມມື-ລົງທຶນ ຂອງຄະນະກວດກາປະສົມ ຂອງສອງປະເທດ.
ໃນກອງປະຊຸມ ທັງສອງຝ່າຍໄດ້ຊົມເຊີຍ ແລະ ຕີລາຄາສູງ ຕໍ່ຜົນການລົງຕິດຕາມ, ກວດກາ ແລະ ຊຸກຍູ້ການຈັດຕັ້ງປະຕິບັດບັນດາໂຄງການຮ່ວມມື-ລົງທຶນ ຂອງຄະນະກວດກາປະສົມ ຂອງສອງປະເທດ ທີ່ໄດ້ເຄື່ອນໄຫວດຳເນີນການ ລົງກວດກາຕົວຈິງບັນດາໂຄງການຈຳນວນໜຶ່ງ ຢູ່ບັນດາແຂວງພາກເໜືອ, ພາກກາງ ແລະ ພາກໃຕ້ຂອງລາວ ນັບແຕ່ວັນທີ 29 ພຶດສະພາ ຫາ 4 ມິຖຸນາ 2018, ເຊິ່ງມີຄະນະກວດກາປະສົມສອງຝ່າຍ ລາວ-ຫວຽດນາມ, ມີບັນດາເຈົ້າຂອງໂຄງການຝ່າຍລາວ ແລະ ຫວຽດນາມ ປະມານ 50 ກວ່າທ່ານເຂົ້າຮ່ວມ. ເຊິ່ງທັງໝົດນີ້ ໄດ້ສ່ອງແສງໃຫ້ເຫັນ ເຖິງຄວາມເປັນຫ່ວງເປັນໄຍ ແລະ ຄວາມເອົາໃຈໃສ່ ຂອງສອງຝ່າຍ ແນໃສ່ກະຕຸກຊຸກຍູ້ການຈັດຕັ້ງປະຕິບັດ ບັນດາຂໍ້ຕົກລົງຂອງການນຳຂັ້ນສູງ ຂອງສອງພັກ, ສອງລັດ ໃຫ້ປະກົດຜົນເປັນຈິງ ແລະ ມີປະສິດທິຜົນສູງ.
ພ້ອມນີ້, ສອງຝ່າຍ ສາມາດເຫັນໄດ້ຫລາຍບັນຫາ ທີ່ແທດເຖິງຕົວຈິງ ຂອງແຕ່ລະໂຄງການເປັນຕົ້ນ: ຄວາມຊັກຊ້າໃນການຈັດຕັ້ງປະຕິບັດໂຄງການ, ຄວາມຍືນຍົງຂອງໂຄງການ ແລະ ເຫັນວ່າຈະຕ້ອງ ໄດ້ສືບຕໍ່ຊຸກຍູ້ໃຫ້ບັນດາເຈົ້າຂອງ ໂຄງການຂອງ ລາວ ແລະ ຫວຽດນາມ ໃຫ້ຮີບຮ້ອນປະຕິບັດໜ້າທີ່ຂອງຕົນ ເພື່ອເຮັດໃຫ້ໂຄງການມີຄວາມຄືບໜ້າຕາມແຜນການ ແລະ ຖືກຕ້ອງຕາມລະບຽບການທີ່ສອງ ລັດຖະບານໄດ້ຕົກລົງກັນ.
(ແຫຼ່ງຂໍ້ມູນ:
ຂປລ)